MYNDIR og VIDEO: Um vikuskiftið varð skipað fyri ráðstevnu um barna- og ungdómsfótbólt. 70 ungdómsvenjarar luttóku, og harafturat bleiv nýggj menningarætlan fyri FSF eisini løgd fram. -Eri vælnøgdur við ráðstevnuna. Bara tað, at vit kunnu samla so nógvar barna- og ungdómsvenjarar til eitt tiltak er gleðiligt og vísir veruliga hvussu íðin hesi fólkini eru í sínum arbeiði. Tað er eitt greitt tekin frá feløgunum um, at tey taka menning av sínum venjarum í álvara tá so nógvir lutakarar eru, sigur Pætur Clementsen, tekniskur stjóri í Fótbóltssambandi Føroya. Lagt var fyri fríggjadagin, tá forsetin í Fótbóltssambandi Føroya, Christian F. Andreasen bjóðaði vælkomin og setti ráðstevnuna. Í røðuni legði forsetin dent á stóra týdningin av, at FSF skipar fyri tílíkum tiltøkum, ið serliga er fyri barna- og ungdómsvenjarum. Síðani vóru fyrilestrar, sum vórðu hildnir í B36-húsinum, og venjingar, ið vóru á Tórsvølli, á skránni. Á raðstevnuni varð nýggja menningarætlanin hjá Fótbóltssambandi Føroya eisini løgd fram. Tað eru Pætur Clenentsen, tekniskur stjóri í FSF, og Eyðun Klakstein, ið hava staðið fyri arbeiðinum, at orða menningarætlanina, ið er ætlað børnum og ungum.